በርካታ በአገራችን በተለያዩ ጊዜያት የወጡና ለመተግበር የተሞከሩ ፖሊሲዎች፣ ፕሮግራሞች፣ ስትራቴጂዎችና ሪፎርሞች በሌሎች አገሮች ስኬታማ ከመሆናቸውም በላይ በጽንሰ ሐሳብ የተሟሉ ሆነው ሳለ፣ በአገራችን ግን የሚፈለገውን ውጤት ሳያመጡ ቀርተዋል፡፡ ይህም ተግባራዊ ሲደረጉ ውጤታማ ካልሆኑባቸው ምክንያቶች አንዱና ዋነኛው ከአመጣጣቸው፣ ከአቀራረፃቸው፣ ከአቀራረፅ ሒደታቸው፣ ከትግበራቸው አንፃር አገራዊ ማዕቀፍን ትርጉም ባለው መልኩ መነሻና መዳረሻ የማድረግ፣ ብሎም ለአገራዊ ማዕቀፍ ምሰሶ ከሆኑ አገራዊ ራዕይ፣ አገራዊ ግብ፣ አገራዊ ዓላማና አገራዊ ተልዕኮ ጋር ትርጉም ባለው መንገድ አለመተሳሰራቸው ነው፡፡ ስለሆነም ውጤታማ መሆን አልቻልንም፡፡ ልንሆን አለመቻላችን ብዙ አያስገርምም፡፡ ሊያስገርም የሚችለው ውጤታማ ብንሆን ነበር፡፡ ከአሁን በኃላም ቢሆን ይህን ክፍተት ካላረምን ጊዜ ያልፋል፣ ሀብት ይባክናል እንጂ መቼም ቢሆን መሠረታዊ ለውጥ አናመጣም፡፡
